Komission päätös,

tehty 5 päivänä marraskuuta 2003,

Euroopan vakuutus- ja työeläkevalvontaviranomaisten komitean perustamisesta

(ETA:n kannalta merkityksellinen teksti)

(2004/6/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Komissio teki kesäkuussa 2001 päätöksen 2001/527/EY(1) Euroopan arvopaperimarkkinavalvojien komitean perustamisesta ja päätöksen 2001/528/EY(2) Euroopan arvopaperikomitean perustamisesta.

(2) Euroopan parlamentti vahvisti 5 päivänä helmikuuta 2002 ja 21 päivänä marraskuuta 2002 antamissaan päätöslauselmissa asiantuntijakomitean raportissa esitetyn nelitasoisen sääntelymallin ja kehotti ulottamaan kyseisen lähestymistavan eräiltä osin pankki- ja vakuutusaloille sillä edellytyksellä, että neuvosto sitoutuu selvästi uudistukseen asianmukaisen toimielinten välisen tasapainon takaamiseksi.

(3) Neuvosto kehotti 3 päivänä joulukuuta 2002 komissiota toteuttamaan kyseiset järjestelyt pankki-, vakuutus- ja työeläkealoilla ja perustamaan mahdollisimman pian uudet neuvoa-antavat komiteat näille aloille.

(4) Euroopan vakuutus- ja työeläkevalvontaviranomaisten komitea (jäljempänä "komitea") olisi perustettava toimimaan riippumattomana elimenä, joka pohtii vakuutus-, jälleenvakuutus- ja työeläkealoihin liittyviä asioita, keskustelee niistä ja antaa niitä koskevia neuvoja komissiolle. Vaikka komitea tarkastelee työeläkealan osalta tällaisiin järjestelyihin liittyviä sääntely- ja valvontaseikkoja, se ei kuitenkaan käsittele työ- ja sosiaalilainsäädäntöön liittyviä asioita, kuten työeläkejärjestelmiä, eikä varsinkaan pakolliseen jäsenyyteen liittyviä seikkoja tai työehtosopimusten tuloksia.

(5) Komitean olisi myös edesautettava yhteisön lainsäädännön yhdenmukaista ja oikea-aikaista täytäntöönpanoa jäsenvaltioissa tehostamalla kansallisten valvontaviranomaisten välistä yhteistyötä, suorittamalla vertaisarviointeja ja edistämällä parhaita käytäntöjä.

(6) Komitean olisi laadittava omat toimintajärjestelynsä, jotta voidaan erityisesti ottaa huomioon toimivaltaisten viranomaisten erityispiirteet, ja ylläpidettävä kiinteitä toiminnallisia yhteyksiä komissioon ja Euroopan vakuutus- ja työeläkekomitean perustamisesta 5 päivänä marraskuuta 2003 tehdyn komission päätöksen 2004/9/EY(3) nojalla perustettuun komiteaan. Sen olisi valittava puheenjohtajan keskuudestaan.

(7) Komitean olisi kuultava laajasti ja varhaisessa vaiheessa markkinatoimijoita, kuluttajia ja loppukäyttäjiä avoimella ja läpinäkyvällä tavalla.

(8) Komitean olisi laadittava oma työjärjestyksensä, kunnioitettava täysin toimielinten oikeuksia ja otettava huomioon perustamissopimuksessa määrätty toimielinten välinen tasapaino,

ON PÄÄTTÄNYT SEURAAVAA:

1 artikla

Perustetaan yhteisöön riippumaton vakuutusten ja työeläkkeiden neuvoa-antava ryhmä, jonka nimi on Euroopan vakuutus- ja työeläkevalvontaviranomaisten komitea (jäljempänä "komitea").

2 artikla

Komitean tehtävänä on neuvoa komissiota erityisesti vakuutus-, jälleenvakuutus- ja työeläkealojen täytäntöönpanotoimenpiteitä koskevien ehdotusten valmistelussa joko komission pyynnöstä komission mahdollisesti asettaman ja asian kiireellisyyden mukaan määräytyvän määräajan puitteissa tai omasta aloitteestaan.

Komitea edistää yhteisön direktiivien johdonmukaista täytäntöönpanoa ja jäsenvaltioiden sääntelykäytäntöjen lähentymistä yhteisössä.

Komitea muodostaa myös foorumin valvontayhteistyölle, valvottuja laitoksia koskevien tietojen vaihto mukaan lukien.

3 artikla

Komitean jäsenet ovat vakuutus-, jälleenvakuutus- ja työeläkealojen kansallisten toimivaltaisten viranomaisten korkean tason edustajia. Kukin jäsenvaltio nimeää toimivaltaisen viranomaisen korkean tason edustajat, jotka osallistuvat komitean kokouksiin.

Komissio on läsnä komitean kokouksissa ja nimeää korkean tason edustajan osallistumaan sen keskusteluihin.

Kun jotakin esityslistan kohtaa koskevassa keskustelussa vaihdetaan luottamuksellisia tietoja valvotusta laitoksesta, keskusteluun osallistuminen voidaan rajoittaa valvontaan suoraan osallistuviin viranomaisiin.

Komitea valitsee keskuudestaan puheenjohtajan.

Komitea voi kutsua asiantuntijoita ja tarkkailijoita kokouksiinsa.

Komitea ei käsittele työ- ja sosiaalilainsäädäntöön liittyviä asioita, kuten työeläkejärjestelmiä, eikä varsinkaan pakollista jäsenyyttä ja työehtosopimusten tuloksia.

4 artikla

Komitea ylläpitää läheisiä toiminnallisia yhteyksiä komissioon ja päätöksen 2004/9/EY nojalla perustettuun komiteaan.

Komitea voi perustaa työryhmiä. Komissio kutsutaan työryhmiin tarkkailijaksi.

5 artikla

Ennen kuin komitea antaa lausuntonsa komissiolle, komitea kuulee laajasti, avoimella ja läpinäkyvällä tavalla ja varhaisessa vaiheessa markkinatoimijoita, kuluttajia ja loppukäyttäjiä.

6 artikla

Komitea laatii vuosikertomuksen komissiolle.

7 artikla

Komitea hyväksyy oman työjärjestyksensä ja vahvistaa omat toimintajärjestelynsä.

8 artikla

Komitea aloittaa tehtävänsä 24 päivänä marraskuuta 2003.

Tehty Brysselissä 5 päivänä marraskuuta 2003.

Komission puolesta

Frederik Bolkestein

Komission jäsen

(1) EYVL L 191, 13.7.2001, s. 43.

(2) EYVL L 191, 13.7.2001, s. 45.

(3) Ks. tämän virallisen lehden sivu 34.